Борис Младенов-Young
Не се опитвай с гол съвет…

chitanka.info

Не се опитвай с гол съвет

да поучаваш своя зет!

От чек не си ли защитена —

ще бъдеш заклеймена.

И „златната“ си дъщеря

ако засегнеш без вина,

макар от теб да е родена —

ще бъдеш заклеймена.

Намекнеш ли, че си добра,

то значи сватята е зла.

От завист, с месеци таена —

ще бъдеш заклеймена.

И в кухнята ако блестиш,

подронваш нейния престиж.

С гримаса леденостудена —

ще бъдеш заклеймена.

Ако ли с такт и с мил похват

намериш път към своя сват,

макар че си жена почтена —

ще бъдеш заклеймена.

Помагаш ли с голям ищах,

ще станеш за резил и смях,

зер още тъща си зелена —

ще бъдеш заклеймена.

Ако в досаден монолог

кусури търсиш с поглед строг,

застанала като на сцена —

ще бъдеш заклеймена.

Красива ли си, с вид напет

и все с различен тоалет,

с изискан грим и натъкмена —

ще бъдеш заклеймена.

Каквото и да правиш, знай,

трагичен ще е твоят край,

скалпирана, с душа ранена —

ще бъдеш заклеймена!

София — 1987 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.